A carissimo in Christo filio nostro, regi Francorum illustri, fuimus requisiti pro Œgidia, paupere muliere, parrochiana tua, ut eidem volenti domum religiosam construere, apostolicum dignaremur impertiri favorem. Nos, vero, qui religionum multiplicationem nequaquam amplectimur, aures nostras hactenus petitioni regiæ noluimus aperire; sed nunc tuæ duximus prudentiæ commitendum, quatenus quantum cum Deo poteris, sine juris præjudicio alieni, vitato scandalo, honesto desiderio prædictæ satisfacias mulieris: et si quod tibi dubium circa illud occurrerit, si consilio nostro indiges, rescribere nobis poteris responsum. Datum, Viterbii, XVII calendas maii, anno IV.